次韻元晦擇之雪中見懷
作者：張栻
朝代：宋

paragraphs: 流水浩無息，游雲去不休。
我思在何許，起步三徑幽。
男子四方志，胡爲守一丘。
盍簪未可期，此意空綢繆。
平生子朱子，砥柱屹橫流。
探古獨遐觀，萬象供雙眸。
結友得林子，苦心事窮搜。
看渠清介姿，便可披羊裘。
昔者千里駕，共我風雪遊。
永言清絕景，祇以好語酬。
居然隔年別，却喜翰墨留。
詩來尚記憶，知子不我尤。
講習今難忘，離索古所憂。
但當勉耘耔，歲晚儻可收。